भारतेन्दु काल से लेकर पाँचवें दशक तक किसी महिला ने लघुकथाएँ लिखीं या नहीं–कहना कठिन है। किन्तु पाँचवें दशक में इलाहाबाद की शांति मेहरोत्रा ने इस दिशा में अवश्य पहल की है। इनकी कुछ लघुकथाएँ उपेन्द्रनाथ ‘अश्क’ के संपादन में प्रकाशित पत्रिका ‘निकष’ में देखी जा सकती है। और फिर सातवें दशक से लघुकथा के विकास के दौर में भी महिलाएँ चुप नहीं बैठीं और उन्होंने भी इस विधा हेतु पूरी निष्ठा एवं श्रम से कार्य किया, जिसकी चर्चा लघुकथा इतिहास में अनिवार्य होगी। निबन्ध की सीमा और समय को देखते हुए यहाँ हम कतिपय उन महिलाओं की चर्चा करेंगे जिनसे लघुकथा की परम्परा समृद्ध हुई। इस क्रम में सर्वप्रथम अंजना अनिल का नाम आता है, जो मोदीनगर की निवासी हैं। सम्प्रति अलवर में रहकर इस विधा हेतु निर्बाध रूप से कार्य कर रही हैं। अंजना अनिल की लगभग 150 लघुकथाएँ प्रकाशित हो चुकी हैं। इनकी लघुकथाएँ आम आदमी के जीवन से सीधा साक्षात्कार करती हैं। श्री महेन्द्र सिंह महलान के अनुसार ‘‘इनकी लघुकथाओं में नारी की नियति एवं स्थिति की सूक्ष्म पकड़, भूख व भ्रष्टाचार का विकराल रूप देखने को मिलता है। संवेदना के स्तर पर डॉ शकुन्तला ‘किरण’ तथा विभा रश्मि की भाँति इनकी रचनाएँ लघुकथा–लेखन की ऊँचाइयों का स्पर्श करती हुई अपनी अलग पहचान बनाती हैं। अंजना ने युवा रचनाकार समिति के अन्तर्गत प्रतियोगिताओं तथा संग्रहों के द्वारा महत्वपूर्ण कार्य किये हैं।’’ (राजस्थान का लघुकथा–संसार, पृ 31)